Suomalainen Naisliitto ry

Aurorankatu 17 a 11

00100 Helsinki2.9.2024

SUOMALAINEN NAISLIITTO ALOITTI SYYSKAUDEN STRATEGIAN SUUNNITTELULLA

Suomalainen Naisliitto ry:n jäsenyhdistysten edustajat kokoontuivat Naisliiton toimistolle 27.8.2024. Mukana oli jäsenyhdistysten puheenjohtajien lisäksi talouden ja viestinnän vastuuhenkilöitä. Tilaisuudessa pohjustettiin strategiaa vuosille 2025-2028. Kevään ja kesän aikana strategiatyötä on yhdistysten vastausten pohjalta työstänyt ryhmä, johon kuuluvat Naisliiton puheenjohtaja Nuppu Rouhiainen sekä Tiina Tervaskanto-Mäentausta Oulusta ja Heljä Majamaa Helsingistä. Tilaisuus sisälsi yhteisiä keskusteluja sekä pienryhmätyöskentelyä. Innostus työhön oli kaikilla 27 osallistujalla suuri, olihan edellisestä suunnittelutilaisuudesta vierähtänyt jo aikaa. Ideoita ja ajatuksia syntyi runsaasti. Työskentelyn pohjalta ryhmä työsti strategialuonnoksen, joka käsitellään ensin Naisliiton hallituksessa ja sitten syyskokouksessa Jyväskylässä lokakuun alussa.

Naisliiton hallituksen kokouksessa 26.8 todettiin, että naisjärjestöjen välinen yhteistyö on tärkeää yhteisten tavoitteiden saavuttamiseksi. Päätettiin, että Suomalainen Naisliitto ry nimeää oman ehdokkaan Naisjärjestöjen Keskusliiton hallitukseen, jonka uudet jäsenet valitaan NJKL:n vuosikokouksessa 28.11.2024. Hallitus valitsi yksimielisesti Suomalainen Naisliitto ry:n puheenjohtaja Nuppu Rouhiaisen ehdokkaaksemme NJKL:n hallitukseen.

Suomalainen Naisliitto ry:n syyskokous järjestetään Jyväskylässä lauantaina 5.10.2024. Minna Canth –seminaari pidetään sunnuntaina 6.10.2024. Alustava ohjelma on jo toimitettu jäsenyhdistyksille. Viikonlopun tarkempi ohjelma sekä syyskokousmateriaali lähetetään 12.9.2024. Iltatilaisuudessa 5.10 juhlistetaan Minna Canthin 185-vuotissyntymäpäivää.

Naisten Ääni –hanke on edennyt kesän aikana. Naisten Ääni –näyttelyt on pidetty Torniossa sekä Oulun osaston järjestämänä Raahessa. Näyttely tulee tammikuussa 2025 Hämeenlinnaan. Elämäkertoja on tällä hetkellä jo lähes 1200. Naisten Ääni –työpajoja on suunnitteilla usealla paikkakunnalla.

Into toimia naisasian hyväksi siis jatkuu. Naisliiton hallitus toivottaa kaikille Naisliiton jäsenyhdistyksille ja niiden jäsenille hyvää ja aurinkoista alkanutta syksyä! Tavataan Jyväskylässä 5.-6.10.2024!

Suomalainen Naisliitto ry:n hallitus